ΓΡΑΠΤΗ ΕΡΩΤΗΣΗ P-1249/97 υποβολή: Freddy Blak (PSE) προς την Επιτροπή (2 Απριλίου 1997)

Θέμα: Γυναίκες και τεχνολογία της πληροφορίας

Σύμφωνα με άρθρο στην δανική εφημερίδα Jyllandsposten της 10.3.1997 οι γυναίκες διατρέχουν τον κίνδυνο να αποκλεισθούν από τις εξελίξεις στον τομέα της τεχνολογίας της πληροφορίας. Ενδέχεται να δημιουργηθεί μια ομάδα Α και μια ομάδα Β στην κοινωνία, όπου οι γυναίκες θα ανήκουν κατά κύριο λόγο στην δεύτερη ομάδα λόγω ανεπαρκούς εκπαίδευσης στον τομέα της τεχνολογίας της πληροφορίας.

Ποιά μέτρα προτίθεται η Επιτροπή να λάβει για να κινήσει το ενδιαφέρον των γυναικών και να προωθήσει την κατάρτισή τους στην τεχνολογία της πληροφορίας;

Υπάρχουν άραγε στατιστικές για την κατανομή μεταξύ ανδρών και γυναικών όσον αφορά την απασχόληση στην τεχνολογία της πληροφορίας; Εάν όχι, προτίθεται η Επιτροπή να προβεί σε σχετικές έρευνες;

Απάντηση του κ. Flynn εξ ονόματος της Επιτροπής (12 Μαΐου 1997)

Η Ευρωπαϊκή Επιτροπή έχει από καιρό αναγνωρίσει τη σημασία του να διαδραματίσουν σπουδαιότερο ρόλο οι γυναίκες στην οικονομική ανάπτυξη καθώς φυσικά και στην επιστήμη και την τεχνολογία. Ως απόρροια της δέσμευσής της για εισαγωγή του παράγοντα αυτού σε όλες τις κοινοτικές πολιτικές, η Επιτροπή καθιέρωσε μια ειδική αρμοδιότητα για την παρακολούθηση όλων των πολιτικών σχετικά με την επιστήμη και την έρευνα από την πλευρά του αντικτύπου των πολιτικών αυτών στις γυναίκες. Το 1993, η Επιτροπή διοργάνωσε ένα διεθνές σεμινάριο για τη συζήτηση των προβλημάτων που αντιμετωπίζουν οι γυναίκες στην επιστήμη, και τις πιθανές τους λύσεις. Το τέταρτο πρόγραμμα πλαίσιο συμπεριλαμβάνει τώρα μια δέσμευση για την υποστήριξη της θέσης των γυναικών ερευνητών στους τομείς της επιστήμης και της τεχνολογίας. Πιο συγκεκριμένα η Επιτροπή διοργάνωσε μια σειρά σεμιναρίων τα οποία εξετάζουν τον αντίκτυπο της τεχνολογίας της πληροφορίας στις γυναίκες στην Κοινότητα.

Η Επιτροπή ανάλυσε επίσης το ρόλο της εκπαιδευτικής πολιτικής για την προσέλκυση των γυναικών στην απασχόληση στο χώρο της τεχνολογίας της πληροφορίας. Οι εκπαιδευτικές πολιτικές είναι δυνατόν να αυξήσουν τον αριθμό των κοριτσιών και γυναικών που σπουδάζουν στους επιστημονικούς και τεχνικούς κλάδους, και επίσης υποστηρίζουν τις γυναίκες οι οποίες επιστρέφουν στο σύγχρονο χώρο εργασίας, παρέχοντάς τους επαγγελματική κατάρτιση στην τεχνολογία. Στο πλαίσιο αυτό τα προγράμματα Socrates και Leonardo da Vinci προβλέπουν ειδικά κονδύλια για σχέδια που προσαρμόζουν το περιεχόμενο και τη μεθοδολογία της τεχνολογικής κατάρτισης στις ανάγκες των γυναικών και συνδέουν μέσω δικτύου τις πρωτοβουλίες των κρατών μελών στον τομέα αυτό. Η Επιτροπή έχει ήδη εκτελέσει διάφορα προγράμματα με στόχο να ενθαρρυνθούν τα κορίτσια να ασχοληθούν με την επιστήμη και την τεχνολογία, καθώς και να παραχθεί εκπαιδευτικό υλικό για την κατάρτιση των καθηγητών στον τομέα αυτό.

Τρίτον, οι γυναίκες πρέπει να αποκτήσουν τα εφόδια ώστε να επωφελούνται από την τεχνολογία, ανεξάρτητα εαν αυτή αποτελεί την κύρια πηγή απασχόλησής τους ή όχι. Συνεπώς θα δοθεί συγκεκριμένη προσοχή στην ενσωμάτωση μιας διάστασης φύλου στις νέες εξελίξεις στην κοινωνία της πληροφόρησης, ώστε τα πιθανά οφέλη της να διανέμονται ισομερώς μεταξύ γυναικών και ανδρών.

Η σημερινή πρόσκληση για υποβολή προτάσεων στα πλαίσια του κονδυλίου B5-331 (κοινωνία της πληροφόρησης, πρώην B5-722) του γενικού προϋπολογισμού της Κοινότητας, προβλέπει ως ένα από τα πεδία έρευνας τον «εντοπισμό των εμπειριών και δυνατοτήτων της κοινωνίας της πληροφόρησης όσον αφορά την εργασιακή ζωή, κυρίως για τις γυναίκες (π.χ. όσον αφορά την ίση δυνατότητα πρόσβασης στην κατάρτιση, την εκπαίδευση και τις επαγγελματικές ευκαιρίες)». Ήδη το 1996 τα 3 από τα 16 συνολικά προγράμματα εστιάζονταν ειδικά στην υποστήριξη της αφομοίωσης των γυναικών στην κοινωνία της πληροφόρησης.

Περαιτέρω λεπτομέρειες και συναφείς στατιστικές περιέχονται στις εκθέσεις της Επιτροπής με τίτλο «Επαγγελματικός διαχωρισμός γυναικών και ανδρών στην Κοινότητα» (1993), καθώς και «Τηλεργασία και φύλο» (1996), που αποστέλλονται απευθείας στον κ. βουλευτή και στη Γραμματεία του Κοινοβουλίου.